ท.ทหารพีอาร์ทายท้าวิชามาร
ที่ประชุมคณะรัฐมนตรีเห็นชอบแผนพีอาร์เชิงรุก ให้หัวหน้าส่วนราชการโต้ทุกข้อสงสัย พร้อมรายงานนายกฯ ทุก 3 เดือน โฆษกไก่อูแถลงว่านายกฯ สั่งให้ทุกกระทรวงติดตามข่าวสารและชี้แจงข้อมูลบิดเบือน ที่กระทบต่อรัฐบาลอย่างทันท่วงที
12 ต.ค. 2559

 ใบตองแห้ง
 
ที่ประชุมคณะรัฐมนตรีเห็นชอบแผนพีอาร์เชิงรุก ให้หัวหน้าส่วนราชการโต้ทุกข้อสงสัย พร้อมรายงานนายกฯ ทุก 3 เดือน โฆษกไก่อูแถลงว่านายกฯ สั่งให้ทุกกระทรวงติดตามข่าวสารและชี้แจงข้อมูลบิดเบือน ที่กระทบต่อรัฐบาลอย่างทันท่วงที
ไม่ทราบว่าให้พีอาร์แก้ต่างภาพผู้หญิงไทยนุ่งกระโจมอกอาบน้ำกลางถนนด้วยหรือเปล่า เพราะดูเหมือนรัฐบาลอายยิ่งกว่าข่าวห้ามโจชัว หว่อง เข้าประเทศ แต่น่าสังเกตว่ามติตอบโต้ “ข้อมูลบิดเบือน” เกิดขึ้นหลังข่าวอโลฮ่าฮาวาย และฝายแม่ผ่องพรรณ ซึ่งกระทบรัฐบาล คสช.ค่อนข้างมาก
ถามจริง 2 กรณีที่ชาวบ้านวิพากษ์วิจารณ์ เกิดเพราะการ “บิดเบือน” หรือเปล่า ภาพข่าวภริยาอดีตปลัดกลาโหม น้องสะใภ้นายกฯ ก็มาจากเว็บไซต์สมาคมแม่บ้าน ประชาสัมพันธ์ผลงานตัวเอง ข้อมูลการประมูลงานของหลานชายท่าน ก็ไม่เห็นมีใครปฏิเสธว่าเป็นเท็จ ตัวเลขค่าใช้จ่ายบินไปประชุมของรองนายกฯ ก็ไม่มีใครปฏิเสธว่าไม่จริง กระทั่งไข่ปลาคาเวียร์ ที่ตอนแรกปฏิเสธ ผุ้ว่า สตง.ก็ยอมรับว่าจริง แต่เปรียบเทียบเหมือนน้ำเปล่ารถทัวร์
มีข้อถกเถียงก็เพียงรายชื่อ 38 คนที่กลาโหมไม่เปิดเผย แต่การบินไทยไปฟ้องเพจ “หยุดดัดจริตประเทศไทย” ก็ฟ้องฐานเปิดเผยความลับลูกค้า ไม่ได้บอกว่ารายชื่อเท็จ ที่มีชื่อ พ.ต.ชลรัศมี งาทวีสุข โฆษกกลาโหมก็รับว่าอยู่ในรายชื่อที่จะไป แต่ไม่ได้ไป
ขณะที่ พล.อ.ประวิตร วงษ์สุวรรณ ก็บอกว่าท่านเป็นโสด ท่านจะยุ่งกับใครก็ได้
คิดไปก็เป็นเรื่องน่าขันที่รัฐบาลทหารต้องทำพีอาร์ เพราะนอกจากมีสื่อกระแสหลักแห่เชลียร์รัฐประหารโดยสมัครใจ ตั้งแต่แรกเริ่ม คสช.ก็ออกประกาศฉบับที่ 97, 103 ควบคุมสื่อ ใช้เวลาสถานีวิทยุเปิดเพลงแต่งเองทุกปลายชั่วโมง จนเรตติ้งถล่มทลาย ใช้เวลาสถานีโทรทัศน์ออกอากาศทุกหกโมงเย็นและทุกคืนวันศุกร์ จนบ่นเองว่าไม่มีใครดู พอมีสื่อไหนวิพากษ์วิจารณ์ กสทช.ก็สั่งปิดรายการหรือปิดสถานี
แต่ถึงวันนี้ รัฐบาลกลับบอกว่าถูกโจมตีบิดเบือน ขุนทหารก็เพ่งเล็งไปยั่งโซเชียลมีเดีย ซึ่งเป็นสื่ออย่างเดียวที่ คสช.ควบคุมได้ไม่หมด ขนาดใช้ ม.116 จับเพจล้อเลียนท่านผู้นำมาแล้วก็ตาม
เข้าใจอะไรผิดหรือเปล่า ถ้าจะมีเหตุให้ประชาชนเสื่อมศรัทธา ก็ไม่ได้มาจากข้อมูลเท็จบิดเบือนหรอกครับ ตรงกันข้าม คนที่ใช้ความเท็จโจมตีท่านสิ จะเสื่อม ปัญหาที่เผชิญอยู่ทุกวันนี้มันคือความจริงซึ่งไม่อาจปกปิด และหลักการเหตุผลที่มีอำนาจแค่ไหนก็ไม่สามารถบิดเบือน
อ้าว ดูง่ายๆ ทำโพลล์ทีไร คะแนนนิยมท่านนายกฯ ก็สูงลิ่ว มีแต่เสียงชื่นชม แต่พอพูดถึงผลงานแก้เศรษฐกิจ ก็บอกว่าแก้ไม่ได้ตลอด 2 ปี โพลล์อย่างนี้น่าดีใจหรือไม่ ในเมื่อรู้แก่ใจว่าไม่มีใครกล้าวิจารณ์
รัฐบาลดูเหมือนให้ความสำคัญกับงานพีอาร์มาก ขนาดส่ง “ไก่อู” มาเป็นอธิบดีกรมประชาสัมพันธ์ น่าคิดนะนั่น รัฐบาลทหารที่ถูกวิจ่ารณ์ว่าปิดหูปิดตาปิดปาก (ใช้เครื่องประหารหัวสุนัขตัดหัวสื่อยังได้) กลับกลัวพ่ายแพ้สงครามข้อมูลข่าวสาร
อย่ากระนั้นเลย ไปชวน พ.ต.หญิงชลรัศมีมาช่วยพีอาร์ด้วยเถอะ เพราะโฆษกกองทัพบกเพิ่งให้สัมภาษณ์สำนักข่าวอิศราว่า เปิดบริษัทไม่ขัดระเบียบกลาโหม เก่งทั้งภาษาและไหวพริบ การเอาบริษัทมารับงานของรัฐถือว่ารัฐได้ประโยชน์
 